Гьоте-институтите в Босна, България, Гърция, Хърватия, Румъния, Сърбия и Кипър стартират дългосрочния проект “New Stages South-East”, който има за цел да постави фокус върху нова драматургия от Югоизточна Европа, да подкрепи местните сцени и да насърчи международното сътрудничество в областта.
За началото на проекта през 2021 г. Гьоте-институтите ще стартират широка платформа във всички участващи страни, която ще включи уъркшопи, семинари, публични четения, експериментални формати. Кулминацията на проекта ще бъде през 2023 г. с презентация в Германия и публикация.
Всяка страна ще избере 5-6 местни автори (с или без отворена покана), които да участват в уъркшоп, организиран в тяхната държава. Всеки от участниците ще има възможност да пътува и да се включи във втори уъркшоп в друга от участващите страни. Организаторите от Гьоте-институт решават в коя страна да бъдат изпратени авторите за втория уъркшоп според тяхната апликация, работа, интереси, контакти и предпочитания. Участниците се очаква да се включат с вече съществуващи или нови текстове, или с идеи за нови пиеси.
Уъркшопите имат за цел да подкрепят авторите в създаването на ново произведение. Писането и завършването на нова пиеса по време на проекта НЕ е задължително. Тези, които все пак завършат пиеса до края на 2022 г., могат да я подадат като заявка за участие в заключителната фаза на проекта през 2022 г., когато няколко избрани пиеси от Югоизточна Европа ще бъдат преведени на английски и немски и ще бъдат представени със сценични четения в Германия.
Уъркшоп програмата в седемте държави ще бъде продължена през 2022 г. с нова серия от уъркшопи и нови участници. Участниците в първото издание през 2021 г. ще имат възможност да кандидатстват и през 2022 г., стига да аргументират своята апликация с нуждата от допълнително менторство, нови сфери на интерес, нови нетуъркинг или партньорски възможности и т.н.
Първи международен фестивал на драматургията от Югоизточна Европа (IFSEED)
Фестивалът е организиран от Гьоте-институт България, а програмата му е курирана от екипа на Гьоте-институтите в България и останалите участващи държави. Фестивалът ще се проведе в периода 13-16 май 2021 г.
Програмата ще включи публични събития като четения, четения-пърформанси, професионален форум с дискусии, лекции и нетруъркинг събития, както и експериментални формати и събития, които имат за цел да привлекат по-широка аудитория. Професионалният форум и избрани други събития ще бъдат излъчени и рекламирани онлайн в останалите страни от региона.
Заключителна фаза 2023
В заключителната фаза на проекта през 2022 г. организаторите ще изберат някои от създадените по време и вследствие на уъркшопите пиеси, те ще бъдат преведени на английски и немски, представени като сценични четения на заключително събитие в Германия и публикувани в книга. Пиесите ще бъдат селектирани от жури, състоящо се от 1 представител на всеки от участващите Гьоте-институти, 1 представител от централата на Гьоте-институт в Германия и всички куратори/ментори от уъркшопите в седемте града. Изборът на журито ще бъде въз основа на 1 стр. анотация и 1 стр. откъс, преведен на английски (организаторите могат да покрият разходите по превода).